Broj: 711-I-1610-M-330/22-02-21

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Nikole Šimunića, ravnatelja Zavoda za prostorno uređenje Ličko-senjske županije,** za davanjem mišljenja Povjerenstva,na 181. sjednici održanoj dana 28. srpnja 2022.g. daje sljedeće

**MIŠLJENJE**

 **Sukladno članku 17. stavku 1. ZSSI-a,** **obveznik Nikola Šimunić, ravnatelj Zavoda za prostorno uređenje Ličko-senjske županije ne može istovremeno uz obnašanje navedene dužnosti obnašati javnu dužnost člana Gradskog vijeća Grada Gospića.**

Obrazloženje

Zahtjev za davanjem mišljenja Povjerenstva podnio je Nikola Šimunić, ravnatelj Zavoda za prostorno uređenje Ličko-senjske županije. U Povjerenstvu zahtjev je zaprimljen 15. srpnja 2022. pod poslovnim brojem 711-U-6790-M-330/22-01-5, povodom kojeg se vodi predmet broj M-330/22.

Uvidom u registar nadležnog trgovačkog suda utvrđeno je da je Zavod za prostorno uređenje Ličko-senjske županije ustanova čiji je osnivač Ličko-senjska županija u kojem dužnost ravnatelja obnaša Nikola Šimunić.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje, odnosno zavoda Grada Zagreba obveznici u smislu navedenog Zakona te je stoga Nikola Šimunić obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi da je 21. travnja 2021.izabran temeljem javnog natječaja na funkciju ravnatelja županijske ustanove, Zavoda za prostorno uređenje Ličko-senjske županije, na mandat u trajanju od 4 godine.

 Obveznik također navodi da je izabran na lokalnim izborima održanima u svibnju 2021. za člana Gradskog vijeća Grada Gospića na mandat u trajanju od 4 godine, dok je ZSSI stupio na snagu 25. prosinca 2021.

Obveznik traži pismeno očitovanje kojim će biti navedeno smije li istovremeno biti ravnatelj navedene županijske ustanove te gradski vijećnik, kako bi mogao na temelju tog očitovanja, a putem zahtjeva upućenog predsjednici Gradskog vijeća Grada Gospića, eventualno staviti svoj mandat u Gradskom vijeću u mirovanje, sukladno čl. 79. Zakona o lokalnim izborima ( „Narodne novine broj: 144/12, 121/16, 98/19, 42/20, 144/20, 37/21, u daljnjem tekstu: Zakon o lokalnim izborima).

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih Zakon ne određuje kao obveznike. Povjerenstvo stoga tumači da obnašanje dužnosti gradskog vijećnika nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Povjerenstvo obrazlaže, da iako Zakon o lokalnim izborima u članku 78. ne propisuje da je funkcija ravnatelja zdravstvene ustanove jedna od nespojivih funkcija s obnašanjem dužnosti člana predstavničkog tijela jedinice lokalne i područne samouprave, posebnim zakonom kojim se uređuje obnašanje dužnosti temeljem koje se smatra obveznikom iz članka 3. ZSSI-a mora biti propisana takva mogućnost.

U konkretnome slučaju, Zakonom o ustanovama („Narodne novine“ broj 76/93, 29/97, 47/99, 35/08, 127/19) kao zakonom kojim je uređen način imenovanja, prava i obveze ravnatelja ustanova, kao niti Zakonom o prostornom uređenju („Narodne novine“, broj 153/13., 65/17, 114/18., 39/19. i 98/19.), kojim je propisano imenovanje županijskih zavoda za prostorno uređenje, nije izričito propisano da ravnatelji navedenih zavoda mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog obveznik Nikola Šimunić, ravnatelj Zavoda za prostorno uređenje Ličko-senjske županije, ne može istovremeno uz obnašanje navedene dužnosti, obnašati javnu dužnost člana gradskog vijeća Grada Gospića.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost te bi obveznik koji istodobno obnaša dužnost ravnatelja Zavoda za prostorno uređenje Ličko-senjske županije te člana Gradskog vijeća Grada Gospića bio dužan u što kraćem roku razriješiti okolnostnjihovog istodobnog obnašanja, jer će u protivnom biti u povredi članka 17. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Nikola Šimunić, elektroničkim putem
2. Objava na internetskoj stranici Povjerenstva
3. Pismohrana